b"\n_START_ARTICLE_\nFrancesc Calvet i Puig\n_START_SECTION_\nTraject\xc3\xb2ria\n_START_PARAGRAPH_\nProvenia d'una fam\xc3\xadlia de camperols de Sant Joan Desp\xc3\xad. Ingress\xc3\xa0 al FC Barcelona l'any 1939, uns temps dif\xc3\xadcils per al club que estava en fase de reorganitzaci\xc3\xb3 despr\xc3\xa9s de la Guerra Civil, amb molts dels seus antics jugadors emigrats o exiliats a Am\xc3\xa8rica o Fran\xc3\xa7a. Comen\xc3\xa7\xc3\xa0 jugant d'interior i centrecampista, acabant a la posici\xc3\xb3 de defensa lateral, posici\xc3\xb3 on fou considerat un dels millors de la hist\xc3\xb2ria del club._NEWLINE_Va jugar al Barcelona fins al 1952, un total de 238 partits oficials en els quals marc\xc3\xa0 10 gols. En el seu palmar\xc3\xa8s hi destaquen quatre lligues espanyoles (1944-45, 1947-48, 1948-49 i 1951-52), tres Copes d'Espanya (1942, 1951 i 1952) i dues Copes Llatines (1949 i 1952). La seva darrera temporada al club, la 1951-52, fou la m\xc3\xadtica temporada de les cinc copes, en la qual es guanyaren Lliga, Copa, Copa Llatina, Trofeu Martini Rossi i la Copa Eva Duarte. Despr\xc3\xa9s jug\xc3\xa0 dues temporades m\xc3\xa9s al Real Oviedo. Un cop es retir\xc3\xa0 de la pr\xc3\xa0ctica futbol\xc3\xadstica retorn\xc3\xa0 a les tasques agr\xc3\xadcoles._NEWLINE_Fou dos cops internacional amb la selecci\xc3\xb3 espanyola, la primera el 10 de juny de 1951 enfront B\xc3\xa8lgica a Brussel\xc2\xb7les (3-3), i la segona una setmana despr\xc3\xa9s a Estocolm davant Su\xc3\xa8cia (0-0). Tamb\xc3\xa9 fou tres cops internacional amb Catalunya el 1950._NEWLINE_El pavell\xc3\xb3 poliesportiu de la seva ciutat natal, Sant Joan Desp\xc3\xad, duu el seu nom."